32006R1909
L 365/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1909/2006 НА СЪВЕТА
от 18 декември 2006 година
за изменение на приложението към Регламент (ЕО) № 2042/2000 относно налагане на окончателно антидъмпингово мито върху вноса на системи за телевизионни камери с произход от Япония
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. за защита срещу дъмпингов внос на стоки от страни, които не са членки на Европейската общност (1) (Основният регламент),
като взе предвид предложението, представено от Комисията, след съгласуване с Консултативния комитет,
като има предвид, че:
А. ПРЕДИШНИ ПРОЦЕДУРИ
(1)
Съветът, с Регламент (ЕО) № 1015/94 (2), наложи окончателно антидъмпингово мито върху вноса на системи за телевизионни камери с произход от Япония.
(2)
През септември 2000 г. Съветът, с Регламент (ЕО) № 2042/2000 (3), потвърди окончателните антидъмпингови мита, наложени с Регламент (ЕО) № 1015/94 (с последователните му изменения), в съответствие с член 11, параграф 2 от Основния регламент.
(3)
В член 1, параграф 3, буква д) от Регламент (ЕО) № 2042/2000 Съветът конкретно изключи от обхвата на антидъмпинговото мито системите за камери, изброени в приложението към посочения регламент (приложението), които представляват професионални системи за камери от висок клас и попадат технически в дефиницията на продукта съгласно член 1, параграф 2 от посочения регламент, които обаче не могат да бъдат разглеждани като системи за телевизионни камери.
(4)
Комисията, с известие от 29 септември 2005 г. (4), започна преразглеждане, в съответствие с член 11, параграф 2 от Основния регламент, на Регламент (ЕО) № 2042/2000, който наложи съществуващите антидъмпингови мерки за вноса на системи за телевизионни камери с произход от Япония.
(5)
Комисията, с известие от 18 май 2006 г., започна антидъмпингова процедура относно вноса на системи за камери с произход от Япония в съответствие с член 5 от Основния регламент. Отчитайки факта, че обхватът на продукти за тази процедура включва продуктите, които са предмет на мерки, наложени с Регламент (ЕО) № 2042/2000, Комисията започна освен това с известието от 18 май 2006 г. преразглеждане, в съответствие с член 11, параграф 3 от Основния регламент, на съществуващите мерки.
Б. РАЗСЛЕДВАНЕ ОТНОСНО НОВИ МОДЕЛИ СИСТЕМИ ЗА ПРОФЕСИОНАЛНИ КАМЕРИ
1. Процедура
(6)
Един японски производител износител, Hitachi Denshi (Europa) GmbH (Hitachi), информира Комисията, че планира да въведе нов модел професионални системи за камери на пазара на Общността и помоли Комисията да добави този нов модел професионални системи за камери към приложението към Регламент (ЕО) № 2042/2000 и така да го изключи от обхвата на антидъмпинговите мита.
(7)
Комисията информира съответно промишлеността на Общността и започна разследване, ограничено до определяне дали разглежданият продукт попада в обхвата на антидъмпинговите мита и дали оперативната част от Регламент (ЕО) № 2042/2000 следва съответно да се измени.
2. Разследван модел
(8)
Бе получено заявление за изключване за следния модел системи за камери, доставени със съответната техническа информация:
Hitachi:
-
глава за камера V-35W.
Този модел бе представен като модел - наследник на вече изключената глава за камера V-35.
3. Констатации
(9)
Глава за камера V-35W попада под описанието на продукт в член 1, параграф 2, буква а) от Регламент (ЕО) № 2042/2000. Въпреки това, както и при модела предшественик, този продукт се използва основно за професионални приложения и не се продава със съответната триаксиална система или с адаптер на пазара на ЕО.
(10)
По тази причина бе установено, че продуктът се квалифицира като система за професионални камери по смисъла на член 1, параграф 3, буква д) от Регламент (ЕО) № 2042/2000. Като резултат той трябва да бъде изключен от съществуващите антидъмпингови мерки и добавен в приложението към Регламент (ЕО) № 2042/2000.
(11)
В съгласие с установената практика на институциите на Общността новият модел следва да бъде освободен от антидъмпинговото мито от датата на получаване на съответното заявление за освобождаване от службите на Комисията. По тази причина целият внос на следния модел камери, внесени на и след 11 април 2006 г., следва да бъде освободен от антидъмпинговото мито от тази дата.
Hitachi:
-
глава за камера V-35W.
4. Информация за заинтересуваните страни и заключения
(12)
Комисията информира промишлеността на Общността и производителя износител на разглежданите системи телекамери за своите констатации и им предостави възможност да представят своите становища. Никоя от страните не възрази срещу констатациите на Комисията.
(13)
С оглед на горепосоченото бе предложено съответно да се измени приложението към Регламент (ЕО) № 2042/2000.
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕО) № 2042/2000 се заменя с приложението към настоящия регламент.
Член 2
1. Настоящият регламент влиза в сила в деня след публикуването му в Официален вестник на Европейския съюз.
2. Настоящият регламент се прилага за внос на следния модел, произвеждан и изнасян за Общността от следния производител износител:
Hitachi, от 11 април 2006 г.
-
глава за камера V-35W.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 18 декември 2006 година.